Zimbabveda jallodlar yo‘qligi tufayli qatllar kechiktirildi

Zimbabve hukumati mamlakatda birorta jallod bo‘lmagani sababli, o‘lim jazolarini ijro etish muddatini noma’lum sanagacha kechiktirdi, deb yozadi “Korrespondent.net”.

Bu haqda Konstitutsiyaviy suddagi majlisda e’lon qilindi, u yerga o‘lim jazosiga mahkum etilganlarning ba’zilari shikoyat bilan murojaat qilgan edi.
Mahkumlar aytishicha, ular o‘limga mahkumlar kamerasida uzoq vaqtdan buyon saqlanmoqda, bu ularning insoniy huquqlari buzilishidir.
Shikoyatchilar ularga nisbatan e’lon qilingan o‘lim jazosi bir umrlik qamoq jazosiga o‘zgartirilishini talab etmoqda.
Sud ishida davlat qoralovchisi mamlakatda jallod yo‘qligi va hech kim bo‘sh ish o‘rnini egallash istagini bildirmaganini tan oldi. Ish bo‘yicha qaror hali chiqarilmadi.